Document ID: 32007R0425

UREDBA KOMISIJE (ES) št. 425/2007
z dne 19. aprila 2007
o izvajanju Uredbe (ES) št. 1365/2006 Evropskega parlamenta in Sveta o statistiki prevoza blaga po celinskih plovnih poteh
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 1365/2006 Evropskega parlamenta in Sveta z dne 6. septembra 2006 o statistiki prevoza blaga po celinskih plovnih poteh (1) in zlasti člena 9 Uredbe,
ob upoštevanju naslednjega:
(1)
Komisija mora v skladu s členom 9 Uredbe (ES) št. 1365/2006 določiti ukrepe za izvajanje navedene uredbe.
(2)
Treba je prilagoditi opredelitve iz člena 3 Uredbe (ES) št. 1365/2006, tako da se dodajo nekatere nove opredelitve in zagotovijo obrazložitve in smernice sporočanja podatkov za zagotovitev usklajenega metodološkega okvira za zbiranje podatkov in urejanje primerljivih statistik na ravni Skupnosti.
(3)
Treba je prilagoditi obseg zbiranja podatkov in vsebino prilog k Uredbi (ES) št. 1365/2006, da se zagotovi ustrezno statistično zajetje tega načina prevoza ter urejanje zadevnih statistik na ravni Skupnosti.
(4)
Treba je podrobno opredeliti opis datotek, format in sredstvo za pošiljanje podatkov, da se zagotovi, da bodo taki podatki hitro in stroškovno učinkovito obdelani.
(5)
Predvideti je treba določbe glede razširjanja statističnih rezultatov.
(6)
Uredbo (ES) št. 1365/2006 je zato treba ustrezno spremeniti.
(7)
Ukrepi, predvideni s to uredbo, so v skladu z mnenjem Odbora za statistični program, ustanovljenega s Sklepom Sveta 89/382/EGS, Euratom (2) -
SPREJELA NASLEDNJO UREDBO:
Člen 1
Uredba (ES) št. 1365/2006 se spremeni:
1.
Člen 3 se nadomesti z naslednjim besedilom:
„Člen 3
Opredelitve pojmov
V tej uredbi se uporabljajo naslednje opredelitve pojmov:
(a)
‚celinska plovna pot‘ pomeni vodotok, ki ni del morja in je zaradi naravnih ali umetno ustvarjenih značilnosti primeren za plovbo, predvsem s plovili za plovbo po celinskih plovnih poteh;
(b)
‚plovilo za plovbo po celinskih plovnih poteh‘ pomeni plavajoče plovilo, namenjeno za prevoz blaga ali javni prevoz potnikov, ki pluje predvsem po celinskih plovnih poteh, znotraj zaščitenih voda ali v bližini teh voda oziroma na območjih, kjer veljajo pristaniški predpisi;
(c)
‚nacionalnost plovila‘ pomeni državo, v kateri je plovilo registrirano;
(d)
‚prevoz po celinskih plovnih poteh‘ pomeni vsak premik blaga in/ali potnikov s plovili za plovbo po celinskih plovnih poteh, ki v celoti ali delno poteka po celinskih plovnih poteh;
(e)
‚nacionalni prevoz po celinskih plovnih poteh‘ pomeni prevoz po celinskih plovnih poteh med dvema pristaniščema na nacionalnem ozemlju, ne glede na nacionalnost plovila;
(f)
‚mednarodni prevoz po celinskih plovnih poteh‘ pomeni prevoz po celinskih plovnih poteh med dvema pristaniščema na različnih nacionalnih ozemljih;
(g)
‚tranzitni prevoz po celinskih plovnih poteh‘ pomeni prevoz po celinskih plovnih poteh čez nacionalno ozemlje med dvema pristaniščema, od katerih je vsako na drugem nacionalnem ozemlju ali nacionalnih ozemljih, če na celotni poti znotraj nacionalnega ozemlja ni pretovarjanja;
(h)
‚promet po celinskih plovnih poteh‘ pomeni vsak premik plovila na določeni celinski plovni poti.“
2.
Priloge A do F k Uredbi (ES) št. 1365/2006 se nadomestijo z besedilom iz Priloge I k tej uredbi.
Člen 2
Za izvajanje Uredbe (ES) št. 1365/2006 veljajo dodatne opredelitve, obrazložitve in smernice sporočanja podatkov iz Priloge II k tej uredbi.
Člen 3
Za namene člena 5 Uredbe (ES) št. 1365/2006 se statistični podatki pošljejo ali vnesejo v elektronski obliki v enotno vstopno točko za podatke pri Eurostatu v skladu z opisom datotek in sredstva za pošiljanje, opredeljenega v Prilogi III k tej uredbi.
Format pošiljanja podatkov je v skladu z ustreznimi standardi izmenjave podatkov, ki jih je določil Eurostat.
Člen 4
Za namene člena 6 Uredbe (ES) št. 1365/2006 Komisija na katerem koli sredstvu in s kakršno koli strukturo podatkov razširi vse podatke iz prilog A do F k isti Uredbi (ES) št. 1365/2006, ki jih države članice niso označile kot zaupne.
Člen 5
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 19. aprila 2007

Labels: 12
8
19